**Studienævn for Psykologi**

**Professionsprogrambeskrivelse**

**jf. studieordningen for Kandidatuddannelsen i Psykologi på AAU, §17**

Dato: 20.05.2020

|  |
| --- |
| **Hovedprogram: Clinical Psychology, Psychotherapy and Psychiatry (C-PPP)** |
| **Hovedansvarlige:** Ole Karkov Roxo Østergaard, Christina Mohr Jensen, Gry Kjærsdam Tellérus og Kristine Kahr Nilsson |
| **Formål** |
| Dette kliniske professionsprogram (Clinical Psychology, Psychotherapy and Psychiatry C-PPP) giver de studerende en bred introduktion til den kliniske psykologis genstandsområde og praksis, men også en specialisering, der knytter sig til de tre tilhørende kliniske praktikforløb: Universitetsklinikken (UK) og Børne-Unge Psykiatri (BUP), og voksenpsykiatriprogrammet (AP-PRE). Der vil være en gradvis progression henover de tre semestre, der starter med en bred introduktion til den kliniske psykologi, som brygger videre på fundamentet fra Bacheloruddannelsen. På C-PPP vil studerende opnå en viden om centrale teorier om psykopatologi og interventionsformer baseret på forskning inden for området. Endvidere vil de studerende igennem deres praktik opnå egne erfaringer med psykologfaglige arbejdsopgaver inden for klinisk psykologi, psykoterapi og psykiatri. Samlet set vil programmet med dets forskellige komponenter inden for teori, praksis og forskning give de studerende et solidt fundament for deres videre faglige udvikling som psykologer. |
| **Beskrivelse af semestrenes indhold og pensum, opbygning og aktiviteter** |
| Programmet forløber over tre semestre på kandidatuddannelse. Hvert semester har specifikke læringsmål som hver især bidrager til at det overordnet formål om at give de studerende en bred faglig indsigt i klinisk psykologi. På 7. semester vil de studerende blive præsenteret for klassiske teorier og emner inden for den kliniske psykologi gennem de fælles forelæsninger og seminarer, der er for alle studerende på programmet. Sideløbende vil de samtidigt på de specifikke underprogrammer (BUP, UK og AP-PRE) introduceres til det specifikke område, der knytter sig til deres praktik. På 8. semester vil studerende være i praktik på enten UK, BUP eller AP-PRE og samtidig modtage undervisning på de specifikke underprogrammer. Her tilstræbes en synergieffekt mellem den teoretiske indsigt, som opnås gennem undervisningen og det praksiskendskab som praktikken tilvejebringer. Det 9. og sidste semester på programmet adskiller sig fra de to tidligere semestre ved at de studerende her skal anvende deres viden inden for kliniske psykologi til selv at formulere og udføre et mindre empirisk projekt. De studerende vil modtage undervisning der understøtter dette projektarbejde, og samtidig også løbende få supervision af en underviser.    Programmet indeholder både fællesundervisning som er for alle studerende på professionsprogrammet og særskilt undervisning, der kun er for studerende på de specifikke underprogrammer. Fællesundervisningen vil udgøre ca 50-60% på 7. semester og ca 25-30% på 8. semester. |
| **Underprogram 1 Titel: Børne og Unge-Psykiatri (BUP)** |
| **Hovedansvarlige: Christina Mohr Jensen** |
| **Formål** |
| Formålet med BUP er at give de studerende et kendskab til det børne- og ungdomspsykiatriske område, herunder viden om forskellige typer af psykopatologi, psykiatriens placering i samfundet samt det tværsektorielle og tværfaglige arbejde. Derudover sigter programmet efter at opøve de studerendes færdigheder i at læse, analysere, kritisk reflektere over, samt producere forskning løbende gennem 7., 8. og 9. semester. Formålet er at skabe viden, forståelse og kompetence til at kunne tilegne sig ny viden på kvalificeret vis efter bl.a. endt uddannelse. Grundtanken er, at ved at lære en række generelle færdigheder, forankret her i børne-og ungdomspsykiatrisk praksis, forberedes den studerende på at kunne træde ind i forskellige former for psykologfaglige arbejdsområder efter endt uddannelse. |
| **Beskrivelse af semestrenes indhold og pensum, opbygning og aktiviteter** |
| På programmets 7. semester er hovedfokus på at skabe viden og forståelse for det børne og ungdoms psykiatriske speciale. Der er en gennemgang af hyppigt forekommende børne- og ungdomspsykiatriske lidelser herunder med fokus på symptombillede, prognose, ætiologi mv. Der tages her primært udgangspunkt i grundbogskapitler. Endvidere inddrages primær litteratur der bl.a. har til formål at skærpe de studerendes viden om diagnosers muligheder og begrænsninger. På 8. semester er hovedfokus på at opøve forståelse for psykometri ind i en børne- og ungdomspsykiatrisk praksis, med et stort fokus på det anvendelsesorienterede, samt på at opbygge viden om behandling med fokus på effektforskning indenfor såvel psykoterapi som medicinsk behandling. På både 7. og 8. semester er der en vekselvirkning mellem forelæsninger og seminarer for at understøtte tilegnelsen af viden. Seminarerne holdes f.eks. som journal-clubs hvor studerende og underviser i fællesskab gennemgår og diskuterer konkrete forskningsartikler, herunder artiklernes forskningsmetode, praksisimplikationer mv. Dette bidrager til såvel forståelse af børne-og ungdomspsykiatriske temaer, som forskningsmetode. På 8. semester er de studerende derudover i praktik i børne-og ungdomspsykiatrien, hvor den viden og kompetence der er opnået knyttes til en konkret praksiserfaring. Praktikken er ekstern men organiseres og koordineres af programansvarlige.  På 9. semester udfører de studerede et selvstændigt formuleret forskningsprojekt.  Projektarbejdet understøttes af undervisning og seminarer om hvordan man kan gå fra praksisobservation til forskningsprojekt, der afholdes workshop om udførelse af systematiske reviews mv. På dette semester anvendes den på 7. og 8. semester tilegnede viden, til at forstå og anvende forskning, til selv at blive forskningsproducerende indenfor et afgrænset praksisområde. Udover de programspecifikke aktiviteter er der ift. relevante områder samlæsning med de øvrige programmer under C-PPP. |

|  |
| --- |
| **Underprogram 2 Titel: Universitetsklinikken (UK)** |
| **Hovedansvarlige: Ole Roxo Karkov Østergård, Kristine Kahr Nilsson og Mette Thuesen** |

|  |
| --- |
| **Formål** |

|  |
| --- |
| Universitetklinikken (UK) er et underprogram på det kliniske professionsprogram, som omfatter en teoretisk fordybelse og præcisering af teori og praksis inden for psykoterapi med en overvejende psykodynamisk ramme. UK tager udgangspunkt i en kompetencemodel, som vægtlægger både psykoterapeutiske faktorer og kompetencer, som er fælles for de forskellige psykoterapeutiske retninger, samt mere specifikke psykodynamiske kompetencer.  Formålet med UK er (1) at styrke den professions- og problemorienterede undervisning, (2) skabe et miljø der fremmer indlæring og sammentænkning af klinisk teori, praksis og forskning, (3) at give de studerende adgang til at producere og bruge psykoterapeutisk forskningsmateriale, og (4) at give de studerende praksiserfaring med og kendskab til basale relationelle og psykoterapeutiske færdigheder, viden om udredning, interventioner, psykoterapeutiske faktorer, professionel optræden og etisk refleksion, samt en vis indsigt i sig selv som terapeut.  På den baggrund får den studerende kompetencer til at koble teori og praksis, og et godt udgangspunkt for at tilrettelægge, igangsætte og styre psykologfaglige undersøgelser og interventioner, samt at kunne formidle klinisk praksis og teori videnskabeligt. |

|  |
| --- |
| **Beskrivelse af semestrenes indhold og pensum, opbygning og aktiviteter** |

|  |
| --- |
| På 7. semester vil de studerende blive introduceret til teorier og perspektiver på psykopatologi, udredning, interventioner, psykoterapeutiske faktorer, samt forskning i psykoterapi. Studerende på UK følger hovedprogrammet på det kliniske professionsprogram og skal desuden deltage i en skræddersyet UK-seminarrække, som har til formål at forberede den studerende til at have klienter på 8. semester. Vi vil på 7. semester både arbejde med den terapeutiske holdning, emotionel kommunikation, den terapeutiske alliance, det psykodynamiske interview, caseformulering, samt udredning, klassifikation og arbejde med personlighedsstruktur, forsvarsmekanismer, indre konflikter og interpersonelle mønstre. Undervisningsformen er en blanding af oplæg fra underviser, rollespil, samt rating og diskussion af videocases.  På 8. semester er ambitionen at integrere teori, praksis og forskning inden for en overvejende psykodynamisk ramme. Den studerende deltager i en seminarrække, som understøtter arbejdet med klienterne i den interne praktik via arbejde med klinisk teori, rollespil og egne cases fra praktikken. De studerende har i høj grad selv ansvaret for den daglige drift af UK. I praktikken behandler den studerende 2 klienter med ugentlige samtaler i 4,5 måneder. Terapisamtalerne videooptages og superviseres individuelt i supervisionsgrupper bestående af 4 studerende, så man hjælper hinanden og ikke kun lærer sine egne klienter at kende. Da vi arbejder med den terapeutiske relation og fænomener som overføring og modoverføring, vil den studerende også komme til at forholde sig til sig selv som terapeut. De studerende er ansvarlige for at indsamle forskningsdata fra egen praksis. Eksamen og praktikrapporten er en god mulighed for at integrere og reflektere over teori, praksis og forskning, hvor teorien kan gøres levende via egne erfaringer og cases.  På det sidste semester af UK (9. semester) vil de studerende have mulighed for at anvende deres viden og praksiserfaring fra de foregående semestre til selv at formulere og udføre et empirisk projekt. Det kan fx være gennem et casestudie, hvor man kan anvende empiri fra egne (eller andres) klientforløb og analysere disse kvalitativt og/eller kvantitativt. Der er selvfølgelig også mulighed for at udarbejde projekter, som ikke bygger på data fra UK, fx et systematiske review, en spørgeskemaundersøgelse eller interviews. Der vil blive udbudt workshops, som understøtter dette arbejde. |

|  |
| --- |
| **Underprogram 3: Voksenpsykiatriprogrammet**  Adult Psychiatry, Practice and Research (AP-PRE) |
| **Hovedansvarlige: Gry Kjærsdam Tellerús og Kristine Kahr Nilsson** |
| **Formål** |
| Formålet med voksenpsykiatriprogrammet (AP-PRE) er at give de studerende en bred men samtidig dybdegående indføring i teorier, metoder, og praksis inden for det voksenpsykiatriske område. Programmet er inspireret af et scientist-practitioner ideal, hvor der er en vekselvirkning mellem forskning og klinisk praksis, og hvor psykologen er informeret af forskning i den kliniske praksis, og samtidig også selv udføre forskning i det omfang det er muligt. |
| **Beskrivelse af semestrenes indhold og pensum, opbygning og aktiviteter** |
| Programmet forløber over tre semestre på kandidatuddannelse. Hvert semester har specifikke fokusområder, som hver især bidrager til at det overordnet formål om at give de studerende en bred indsigt i voksenpsykiatri. Fokus for 7. semester er psykopatologi inden for det voksenpsykiatriske område. Her vil undervisningen give en indføring i principper for psykiatrisk klassifikation samt introducere de mest grundlæggende ætiologimodeller. På 8. semester vil fokus være på de anvendte dele af voksenpsykiatrien, som typisk varetages af psykologer. Her vil de studerende blive præsenteret for forskellige metoder til udredning og symptomvurdering samt de mest udbredte former for psykoterapi, som anvendes til voksne i psykiatrien. Denne undervisning foregår sideløbende med de studerendes praktikforløb i psykiatrien. Her efterstræber vi en faglig synergi mellem de erfaringer de studerende får igennem praktikken og den undervisning de samtidig modtager på studiet. Inspireret af scientist-practitioner modellen er fokus for 9. semester videnskabelig metode og forskning. Her vil de studerende enten alene eller i gruppe formulere og udføre et videnskabeligt projekt under supervision af en underviser på programmet. |